Baláž, Vladimír, poslanec NR SR (2021-06-22):
Ďakujem pekne, pán predsedajúci. Vážený pán minister, kolegyne, kolegovia, niekedy ten posledný má výhodu, že môže povedať niečo zaujímavé a zaujať, niekedy takú výhodu nemá, ako mám teraz ja, lebo v zásade všetko bolo povedané, čo mám pripravené, tak ja nebudem vás veľmi dlho zdržiavať, lebo som si toho pripravil viac. Ale chcem všetkých ešte raz upozorniť, že my naozaj potrebujeme niečo, čo bude hodnotiť technológie v tom zmysle, v akom sú myslené tie technológie tu, ten názov je dosť nešťastný, je preložený z angličtiny, samozrejme, a tie technologies, to nie sú len technológie, to znamená, ja neviem, robotický systém, angiograf alebo niečo také, ale je to aj zaraďovanie nových liekov, dietetických pomôcok a zdravotníckych pomôcok. To všetko je extrémne dôležité. Má byť na to nový úrad? Samostatný inštitút? To je dobrá otázka. Keďže sme na Slovensku a máme tie skúsenosti, že my všeličo myslíme dobre, ale obyčajne to vždy dopadne tak, ako obvykle, to znamená, že zle, stále sa mám obavu, že to bude ďalší úrad, ktorý nebude plniť svoju úlohu. My v súčasnosti žijeme dobu, kedy život zachraňujúce operácie verzus technológie v podobe liekov s veľmi nízkym kvôli bojujú okolo... oproti sebe s tým, že operácie, ktoré vedia zachrániť život a predĺžiť tomu človeku život o niekoľko veľa rokov, nie sú doplácané v našom systéme a niektoré lieky s veľmi nízkym kvôli sú preplácané. To znamená, že, samozrejme, my ten ekonomický prínos každej technológie v tom zmysle širokom, ako som ho povedal, potrebujeme vidieť a potrebujeme hodnotiť. Ja si myslím, že aj preto navrhovatelia tam dali tie otázky sociálno-pacientske, organizačné, právne, etické a tak ďalej, lebo s týmto sa budeme musieť vysporiadať. To je tak na začiatok. Navrhujem, aby sme využívali ten HTA Core Model, ktorý je vytvorený pri Európskej únii, tam je taký network, Health Technology Assessment, ktorý to zoraďuje do tých už spomínaných 9 modulov, a myslím si, že pre prvých 4 moduly budú aj finančné prostriedky z Európskej únie, a bolo by dobré, aby sme nemíňali finančné prostriedky naše, z našich zdrojov, keď budú, budú minuté z Európskej únii. Čo sa týka financovania, nie celkom sa mi páči, aby bolo financované, financovaný tento inštitút z prostriedkov verejného zdravotníctva. Myslím si, že by mal byť financovaný z poplatkov, ktoré sú úradované v rozhodovaniach o žiadosti týkajúcich sa zaradenia liekov a zdravotníckych pomôcok do systému. Mám ešte jednu pripomienku ohľadom vymenovania šéfa, riaditeľa tohto inštitútu. Je tam podmienka, ktorá ma troška zarazila, bol by som zvedavý, jak sa to dá vysvetliť, platiť to majú všetky zdravotné poisťovne, ale môže sa tam uchádzať len človek, ktorý je zo Všeobecnej zdravotnej poisťovne, teda z poisťovne, ktorá má 100 % majetkovú účasť štátu. A tí ostatní sa nemôžu tam prihlásiť? To sa mi zdá nejaké nie veľmi kóšer. Takže ešte raz na záver, myslím si, že smer je dobrý, ako vždy (povedané so smiechom), ale, ale to naplnenie (povedané so smiechom), to naplnenie bude otázne. Ja vám držím palce, lebo ako lekár, ktorý pravidelne sa stretáva s tým, že sú nedofinancované, ešte raz opakujem, nedofinancované život zachraňujúce operácie, lieky v tomto systéme, biosimiláry sa nevedia dostať do, do systému poriadne a tak ďalej, je potrebné tu urobiť poriadok. Či je ten poriadok nutný urobiť na báze samostatného inštitútu alebo inštitu... alebo organizácie priamo podriadenej ministerstvu zdravotníctva, bude ešte otázkou debaty. Ďakujem veľmi pekne.